text:  Priezračne čistá koncepcia duchárskeho hororu s jasne danou témou a veľmi tradičnou, neinvenčnou dejovou výstavbou a príbehom. Práve v tom však tkvie najväčší klad El Orfanato - na to, aby zapôsobil, nepotrebuje byť nijak originálny a nevšedný, stačí mu byť inteligentný, precízne vyrozprávaný (honosne konzervatívne s občasnou prevahou čarokrásne lyrizujúcich prvkov), kvalitne natočený, ozvučený a vynikajúco zahraný. A pritom je mi úplne jasné, že som mnoho motívov videl už inde a dokonca musím priznať, že som sa v podstate, mimo občasného prebehnutia mrázu po chrbte, vlastne príliš nebál. A nevadí to, pretože Bayona nie je nijaký rutinér a veľmi pôsobivo pracuje s filmom ako celkom. Nestáva sa mi často, že by som videl film, ktorý tak citlivo pracuje so zapájaním a prelínaním sna a reality svojho fikčného sveta, a práve Bayonov príbeh sa medzi ne radí. Navyše má ďalší veľký plus, a tým je Belén Rueda v roli matky, ktorá sa zúfalo snaží nájsť svojho syna a podáva pritom výrazný výkon, ktorý sám utiahne celý film. Ono mystérium je v zásade jednoduché, ale o nijakú komplikovanosť sa ani nesnaží - je len vedľajšou, i keď vďaka zaujímavému pátraniu stále dôležitou líniou príbehu o materinskej láske, ktorý vsádza skôr na silné emócie, dotýkajúce sa diváka. Skutočne, ak vám ide o čistý a desivý horor, ruky preč. Ak hľadáte skutočne dobrý film s pridanou hodnotou v podobe pár strašidelných momentov a jednej dávnej záhady, je to voľba presne pre vás. Mne vyhovuje. 90%
item_title: Sirotčinec
item_directors: J.A. Bayona
item_screenwriters: Sergio G. Sánchez
item_cast: Belén Rueda Fernando Cayo Geraldine Chaplin Mabel Rivera Edgar Vivar Roger Príncep Andrés Gertrúdix Montserrat Carulla Óscar Casas